Zagreb, 25. rujna 2020.g.

**Z A P I S N I K**

sa **99. sjednice** Povjerenstva za odlučivanje o sukobu interesa održane dana 25. rujna 2020. godine u prostorijama Povjerenstva za odlučivanje o sukobu interesa, s početkom u 10,30 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac, Martina Jurišić i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 98. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **P-144/19, dužnosnik ANDREJ PLENKOVIĆ, predsjednik Vlade Republike Hrvatske i dužnosnik TOMISLAV TOLUŠIĆ, zastupnik u Hrvatskom saboru do 22. srpnja 2020.g., i**znosi predmet i navodi da je protiv dužnosnika podnesena prijava u kojoj se **navodi da su dužnosnici** Andrej Plenković i Tomilav Tolušić **i**menovali dužnosnike te odlučivali o zapošljavanju i unapređenju državnog službenika, ne rukovodeći se pritom propisanim kriterijima i profesionalnom stručnošću osoba koje su imenovali te o čijem su unapređenju odlučivali, već temeljem okolnosti da su članovi iste političke stranke HDZ-a kao i doniranim novčanim iznosima HDZ-u od strane tih osoba u predizbornoj parlamentarnoj kampanji u 2015. U prijavi se nadalje navodi se da je ……………………, koji je prije navedenih izbora za Hrvatski sabor bio viši stručni savjetnik u Ministarstvu poljoprivrede, u predizbornoj kampanji donirao HDZ-u iznos od 30.000,00 kn, a potom je imenovan na novoustrojenu funkciju načelnika Sektora za poljoprivrednu politiku u Ministarstvu poljoprivrede, te da je Zdravko Tušek, nakon donacije od 25.000,00 kn imenovan na funkciju ravnatelja Savjetodavne službe, a u travnju 2019. za pomoćnika ministra poljoprivrede kao i da je Tugomir Majdak, koji je prije tih izbora obavljao funkciju pročelnika Upravnog odjela za zajedničke politike i fondove EU Virovitičko-podravske županije, donirao iznos od 20.000 kn HDZ-u te je potom imenovan za državnog tajnika u Ministarstvu poljoprivrede. Podnositelj prijave predlaže da se napravi usporedba radnih mjesta i primanja donatora prije i nakon provedenih svih izbora koji se održavaju u Republici Hrvatskoj, čime bi se spriječila praksa nagrađivanja donatora, s posebnom analizom na zaposlenike u državnoj i javnoj upravi te jedinicama lokalne i područne (regionalne) samouprave.

Povjerenstvo je radi stjecanja vlastitih saznanja mogućeg sukoba interesa, izvršilo uvid u javno objavljene podatke o učinjenim donacijama u svrhu izborne promidžbe te je zatražilo očitovanja od nadležnog tijela.

Izvjestitelj iznosi svu relevantnu dokumentaciju pribavljenu u postupku

Izvjestitelj navodi da razmatrajući političku povezanost dužnosnika Andreja Plenkovića i Tomislava Tolušića, u odnosu na Zdravka Tušeka i Tugomira Majdaka, koja proizlazi iz članstva u istoj političkoj stranci, može se opravdano zaključiti da navedene osobe dijele isti politički interes u smislu zajedničkog programa i ciljeva koje namjeravaju ostvariti, bilo kao članovi stranke ili kao osobe koje će obnašati javne dužnosti te da su iz tog razloga izvršene donacije političkoj stranci. Međutim, ta okolnost, a bez prethodnog utvrđenja neke druge interesne povezanosti iz članka 4. stavka 5. ZSSI-a ili osobne bliskosti, zbog koje dužnosnici u odnosu na njih ne mogu biti nepristrani, ne može se promatrati u smislu moguće povrede ZSSI-a, posebice u kontekstu imenovanja na političku funkciju.

Izvjestitelj predlaže odluku o nepokretanju postupka.

Otvara se rasprava.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tončica Božić kao izvjestiteljica u predmetu **P-37/18, dužnosnik LUCIAN VUKELIĆ, ravnatelj Hrvatskog zavoda za zdravstveno osiguranje,** iznosi predmet i navodi da je Povjerenstvo pokrenulo postupak protiv dužnosnika, zbog moguće povrede članka 2. stavka 2. podstavka 2. ZSSI-a koja proizlazi iz okolnosti istodobnog obnašanja dužnosti ravnatelja HZZO-a i funkcije člana Upravnog vijeća Kliničkog bolničkog centra Rijeka, odnosno utjecaja na nepristranost dužnosnika u obnašanju navedene dužnosti.

Na Odluku o pokretanju postupka dužnosnik Lucian Vukelić dostavio je pisano očitovanje.

Izvjestiteljica u bitnom iznosi očitovanje dužnosnika i svu relevantnu dokumentaciju pribavljenu u postupku.

Izvjestiteljica predlaže da se donese odluka kojom se utvrđuje da se dužnosnik do dana sjednice nije nalazio u situaciji ostvarenog sukoba interesa propisanog člankom 2. stavkom 2. podstavkom 1. i 2. ZSSI-a. Iz činjenice da je dužnosnik Lucian Vukelić član Upravnog vijeća KBC-a Rijeka te da istodobno obavlja funkciju ravnatelja HZZO-a, zaključuje se da je dužnosnik u koliziji uloga, odnosno da pri obnašanju tih dviju funkcija dolazi do potencijalnog sukoba interesa, tj. moguće povrede članka 2. stavka 2. podstavka 3. ZSSI-a. Stoga se upućuje dužnosnika da je u obavljanju funkcije ravnatelja HZZO-a dužan voditi računa o navedenome i u odnosu na dužnost člana Upravnog vijeća KBC-a Rijeka razriješiti svaku buduću situaciju potencijalnog sukoba interesa tako da se izuzme iz postupaka i odlučivanja vezano za KBC Rijeka i takve radnje prepusti pomoćnicima ili zamjenicima.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-194/19, dužnosnik SILVESTAR ŠTEFOVIĆ, zamjenik općinskog načelnika Općine Štefanje,** iznosi predmet i navodi da jePovjerenstvo pokrenulo postupak protiv dužnosnika zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 1. kolovoza 2018. g. povodom promjene, i stanja imovine kako proizlazi iz podataka pribavljenih od nadležnih tijela, u dijelu obrasca izvješća „Podatci o nekretninama“.

Povjerenstvo je izvršilo redovitu provjeru izvješća o imovinskom stanju dužnosnika te je utvrdilo nesklad u odnosu na pribavljene podatke. Dužnosniku je upućen zaključak na koji se isti očitovao, međutim, nesklad nije opravdao.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a propustom da po pisanom pozivu Povjerenstva obrazloži nesklad, a koji nesklad je nastao uslijed propusta dužnosnika da Povjerenstvu istekom 2018.g. prijavi nekretnine upisane u zk. ul. …. k.o. Sišćani i zk. ul. ….. k.o. Laminac, koje je u toj godini stekao, kao i propusta dužnosnika da prijavi ispravnu površinu nekretnine upisane u zk. ul. …… k.o. Štefanje te da mu se za utvrđenu povredu izrekne sankcija u iznosu od 3.000,00 kn, koja će se izvršiti u 6 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-179/19, dužnosnik MIHAEL KURTEŠ, zamjenik općinskog načelnika Općine Perušić, iznosi predmet i navodi** da je Povjerenstvo pokrenulo postupak protiv dužnosnika zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 6. srpnja 2018.g. povodom promjene i stanja imovine kako proizlazi iz podataka pribavljenih od nadležnih tijela, u dijelu obrasca izvješća „Podaci o ostalim prihodima“ i „Podatci o pokretninama koji se upisuju u javni registar“

Povjerenstvo je izvršilo redovitu provjeru izvješća o imovinskom stanju dužnosnika te je utvrdilo nesklad u odnosu na pribavljene podatke. Dužnosniku je upućen zaključak na koji se isti očitovao, međutim, nesklad nije opravdao.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a propustom da po pisanom pozivu Povjerenstva obrazloži nesklad, koji je nastao uslijed propusta dužnosnika da Povjerenstvu prijavi ostale prihode dužnosnika, ostvarene 2017. g. od Ličko-senjske županije, 2017. g. od trgovačkog društva Usluga d.o.o., 2017. g. od trgovačkog društva Komunalac Gospić d.o.o. te 2018. g. od Ministarstva zaštite okoliša i energetike kao i propusta prijavljivanja osobnog automobila koji je u dužnosnikovom vlasništvu te da mu se za utvrđenu povredu izrekne sankcija u iznosu od 3.000,00 kn, koja će se izvršiti u 3 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Član Povjerenstva Davorin Ivanjek kao izvjestitelj u predmetu **P-170/19, dužnosnik HRVOJE PARLOV, član Uprave trgovačkog društva Hrvatska pošta d.d.,** iznosi predmet i navodi da je provedbom postupka redovite provjere dužnosnikove imovine uvidom u podatke Porezne uprave utvrđeno je da je dužnosnik ostvario primitak pod šifrom 22, prigodne nagrade do propisanog iznosa u ožujku i svibnju 2018.g. Nadalje, utvrđeno je da je dužnosnik u 2018.g. i 2019.g. ostvario primitke koji se isplaćuju uz plaću.

Izvjestitelj predlaže da se donese odluka o pokretanju postupka zbog moguće povrede članka 7. stavka 1. podstavka d. ZSSI-a, koja proizlazi iz istovremenog primanja dodatnih naknada uz primanje plaće za obnašanje navedene dužnosti**.**

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-217/18, dužnosnica VERONIKA LAUŠIN, zamjenica ravnatelja Hrvatskog zavoda za zdravstveno osiguranje,** iznosi predmet i navodi da je protiv dužnosnice podnesena prijava u kojoj se u bitnome navodi da je dužnosnica istovremeno zamjenica ravnatelja HZZO-a i članica Upravnog vijeća KB Dubrava te da za navedeni angažman prima naknadu. Nadalje, u prijavi se navodi kako je dužnosnica u prijateljskim odnosima s ministrom dr. Milanom Kujundžićem te da to otvara sumnju u opasno udruženo djelovanje radi ostvarenja određenih koristi. U Povjerenstvu je zaprimljena još jedna prijava koja je dijelom istovjetnog sadržaja te da je na prijedlog ministra Kujundžića u Upravno vijeće Kliničke bolnice Dubrava uz Irenu Jukić i Grozdanu Perić imenovana i Veronika Laušin, zamjenica v,d, ravnatelja HZZO-a. Podnositelj prijave ukazuje kako je HZZO neposredni poslodavac KB Dubrava kojeg temeljem članka 43. Statuta zastupa dr. Veronika Laušin koja u ime i za račun HZZO-a sklapa ugovore s KB Dubrava te kontrolira njihovo valjano ispunjenje, odnosno da ista u ime Zavoda sklapa ugovore s KB Dubrava kao pružateljem usluga zdravstvene zaštite osiguranicima dok u statusu članice Upravnog vijeća bolnice daje ravnatelju bolnice suglasnost za sklapanje tih ugovora čije onda zakonito i pravodobno ispunjenje ponovno nadzire u statusu zamjenice v.d. ravnatelja HZZO-a.

Izvjestiteljica iznosi svu relevantnu dokumentaciju pribavljenu u postupku.

Izvjestiteljica predlaže da se donese odluka o pokretanju postupka radi utvrđivanja je li dužnosnica povodom okolnosti istovremenog obnašanja navedene dužnosti te obavljanja funkcije članice Upravnog vijeća Kliničke bolnice Dubrava, bila u potencijalnom sukobu interesa iz članka 2. stavka 2. podstavka 3. ZSSI-a te zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene dužnosti i primanja naknade za obavljanje funkcije članice Upravnog vijeća Kliničke bolnice Dubrava.

Izvjestiteljica predlaže da se dužnosnici u odnosu na navedene okolnosti uputi i zaključak.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-166/20, dužnosnica TONKA IVČEVIĆ, gradonačelnica Grada Komiže,** iznosi predmet i navodi da je protiv dužnosnice podnesena prijava i dopuna prijave u kojojse u bitnom navodi da je dužnosnica imala saznanja o izvođenju radova na otoku Biševu kojima su devastirana kulturna i prirodna obilježja navedenog otoka, a koji su izvođeni bez potrebnih dozvola za gradnju od strane osobe s kojom je dužnosnica u rodbinskom srodstvu. U prijavi se nadalje navodi da je dužnosnica dala privolu za navedenu gradnju iako sporni objekt nije u skladu s važećom prostorno planskom dokumentacijom Grada Komiže i Zakonom o gradnji. U prijavi se također ukazuje na povredu Zakona o javnoj nabavi od strane trgovačkog društva Nautički centar Komiža d.o.o.

Izvjestiteljica navodi da je povodom istih okolnosti Povjerenstvo već odlučivalo te predlaže odluku o nepokretanju postupka s obzirom da navodi iz prijave zaprimljene protiv navedene dužnosnice, dana 14. srpnja 2020.g., pod brojem: 711-U-2455-P-166/20-01-1 te navodi iz dopune prijave zaprimljene dana 24. srpnja 2020.g. pod brojem: 711-U-2558-P-166/20-02-1, ne sadrže nove činjenice niti okolnosti, već se u bitnome iznose iste okolnosti povodom kojih je Povjerenstvo na 30. sjednici, održanoj 4. prosinca 2018.g. donijelo Odluku o nepokretanju postupka protiv navedene dužnosnice, broj: 711-I-242-P-419-17-18/19-07-17 te stoga ne postoje pretpostavke za ponovno odlučivanje o istoj pravnoj stvari o kojoj je već riješeno.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-140/20, dužnosnik DAMIR LNENIČEK, gradonačelnik Grada Daruvara,** iznosi predmet i navodi da je protiv dužnosnika podnesena neodređena prijava u kojojse u bitnome ukazuje na netransparentno zapošljavanje, osvećivanje vezano uz stranačku podobnost te zapošljavanje nekompetentnog kadra. S obzirom da je podnesena prijava općenita te se u istoj ne navode nikakve konkretne okolnosti, niti se navodi kojim postupanjem dužnosnika je došlo do moguće povrede ZSSI-a, od podnositelja je zatraženo da dodatno navede na zapošljavanje kojih osoba se prijava odnosi te koje okolnosti upućuju na povezanost navedenih osoba s dužnosnikom Damirom Lneničekom. Podnositelj nije dopunio prijavu i dostavio tražene podatke.

Izvjestiteljica predlaže odluku o nepokretanju postupka s obzirom da ništa iz prijave ne upućuje na povrede ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić kao izvjestiteljica u predmetu **P-425/18, dužnosnik MLADEN KEŠER, općinski načelnik Općine Kalnik,** iznosi predmet i navodi da je Povjerenstvo od Općine Kalnik zatražilo određenu očitovanje i dokumentaciju. Budući da Povjerenstvu niti na ponovljeno traženje dokumentacija nije dostavljenaobavijestilo je dužnosnika Mladena Kešera, kao općinskog načelnika Općine Kalnik, koji sukladno članku 42. stavku 1. Zakona o lokalnoj i područnoj (regionalnoj) samoupravi zastupa Općinu Kalnik, o nepostupanju tijela Općine Kalnik ukazujući na citiranu odredbu članka 39. stavka 5. ZSSI-a te pozvalo dužnosnika koji je, sukladno članku 48. stavku 1. točki 3. Zakona o lokalnoj i područnoj (regionalnoj) samoupravi, nadležan usmjeravati djelovanje upravnih tijela Općine Kalnik i nadzirati njihov rad, da naloži nadležnom upravnom tijelu da postupi sukladno traženom u dopisima Povjerenstva od 26. rujna 2019. i požurnicama od 14. studenog 2019. i 15. siječnja 2020.

S obzirom da dužnosnik po istom nije postupio izvjestiteljica predlaže da se donese odluka o pokretanju postupka zbog moguće povrede članka 39. i čl. 5. ZSSI-a.

Otvara se rasprava.

Članica Povjerenstva Aleksandra Jozić-Ileković iznosi protuprijedlog da se pokrene postupak samo zbog moguće povrede čl. 39. st. 5. ZSSI-a.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **P-178/19, dužnosnik JOSIP DEKALIĆ, općinski načelnik Općine Šandrovac** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnikov sin zaposlen u komunalnom trgovačkom društvu Šandroprom d.o.o. u kojem je dužnosnik jedini član Skupštine. U prijavi se nadalje navodi da je zamjenik općinskog načelnika Općine Šandrovec zaposlen u komunalnom društvu Komunalije d.o.o. bez provođenja natječaja te da je navedenom trgovačkom društvu dana koncesija, također bez natječaja. Podnositelj prijave nadalje navodi da su isti poslovni subjekti, i to obrt u vlasništvu Ivana Konjareka te obrt u vlasništvu Dražena Furdića, izvodili radove za Općinu Šandrovac i za dužnosnikovog sina. U prijavi se još navodi da dužnosnikov sin koristi zemljište Općine Šandrovac za košnju trave te da je dužnosnik kupovao zemljišta na području Općine Šandrovac od osoba slabijeg imovinskog stanja te od osoba koje je smjestio u dom za stare i nemoćne.

Izvjestiteljica iznosi svu relevantnu dokumentaciju pribavljenu u postupku.

Izvjestiteljica predlaže da se donese odluka, pod toč. I., o pokretanju postupka zbog moguće povrede članka 7. stavka 1. podstavka c) ZSSI-a, koja proizlazi iz donošenja odluka u svojstvu jedinog člana Skupštine trgovačkog društva Šandroprom d.o.o., i to: Odluka o izmjenama i dopunama Pravilnika o radu, unutarnjem ustrojstvu i sistematizaciji poslova u trgovačkom društvu Šandroprom d.o.o. Šandrovac donesenim dana 21. studenoga 2014.g., 3. lipnja 2016.g., 20. lipnja 2018.g., 22. veljače 2019.g. te 2. siječnja 2020.g. kojima je između ostaloga, povećan koeficijent za radno mjesto rukovatelj radnim strojem na kojem je zaposlen dužnosnikov sin te Odluka o isplati božićnice radnicima trgovačkog društva Šandroprom d.o.o. u kojem je zaposlen i dužnosnikov sin. Pod toč. II, o pokretanju postupka zbog moguće povrede članka 5. stavka 1. ZSSI-a, koja proizlazi iz donošenja Odluka o odabiru ponuditelja povodom natječaja za košnju livada u vlasništvu Općine Šandrovac kojima je, između ostalih, odabrana ponuda sina dužnosnika. Predlaže nepokretanje postupka povodom donošenja odluka o stupanju u poslovne odnose navedene Općine s obrtom Tesar, s kojim su u poslovne odnose stupali i dužnosnik te dužnosnikov sin s obzirom da prikupljeni podaci i dokumentacija ne upućuju na moguću povredu odredbi ZSSI-a.

Otvara se rasprava.

Članica Povjerenstva Aleksandra Jozič-Ileković iznosi protuprijedlog da se pod toč. I. donese odluka o pokretanju postupka zbog moguće povrede čl. 7. toč. c, a pod toč. II. da se utvrdi da nema povrede.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-93/20, na zahtjev dužnosnice FEDERIKE MOHOROVIĆ ČEKADA, zamjenice gradonačelnika Grada Labina**, iznosi predmet i navodi da je dužnosnica podnijela zahtjev za mišljenjem unavodi kako u mandatu 2017.-2021. obnaša dužnost zamjenice gradonačelnika Grada Labina. S obzirom na odredbe ZSSI-a dužnosnica traži mišljenje smijem li se nakon završetka mandata, a prije isteka godine dana od dana prestanka dužnosti, prijaviti na bilo koji objavljeni natječaj za popunjavanjem upražnjenog radnog mjesta u Gradu Labinu, dakle, u istoj jedinici lokalne samouprave u kojoj trenutno obnaša dužnost zamjenice gradonačelnika. Ukoliko bi povjerenstvo za provedbu natječaja eventualno odabralo nju kao najbolju kandidatkinju za popunjavanje tog upražnjenog radnog mjesta, bi li se radilo o sukobu interesa.

Izvjestiteljica predlaže da se donese mišljenje da sukladno odredbama ZSSI-a nema zapreke da dužnosnica nakon prestanka obnašanja navedene dužnosti stupi u radni odnos u navedenoj jedinici lokalne samouprave, pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi. Ukoliko bi predmetni javni natječaj bio započet prije nego bi dužnosnica prestala s obnašanjem dužnosti zamjenice gradonačelnika Grada Labina, upućuje se ista da se, u cilju očuvanja vlastite vjerodostojnosti i očuvanja povjerenja građana u tijela javne vlasti te otklanjanja sumnje da je koristila dužnost zamjenice gradonačelnika radi postizanja osobnog probitka, izuzme iz svakog, pa i posrednog, oblika sudjelovanja u postupku provedbe navedenog javnog natječaja za zapošljavanje u Gradu Labinu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Član Povjerenstva Davorin Ivanjek kao izvjestitelj u predmetu **M-94/20, na zahtjev dužnosnika PREDRAGA STOJANOVIĆA, zamjenika gradonačelnika Grada Belog Manastira,** iznosi predmet i navodi da je dužnosnik podnio zahtjev za mišljenjem u kojem u bitnom navodi da je odlukom Stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja od 19. ožujka 2020.g., među brojnim protuepidemijskim mjerama koje se nalažu tom Odlukom, naložena i obustava rada ugostiteljskih objekata svih kategorija, na području cijele Republike Hrvatske. Navodi da je Grad Beli Manastir u svrhu ublažavanja negativnih posljedica uzrokovanih epidemijom poduzeo prve mjere pomoći gospodarstvu tijekom privremene obustave rada, kao što je oslobađanje od plaćanja zakupa poslovnih prostora, odnosno zakupa javnih površina, oslobađanje gospodarskih subjekata od plaćanja komunalne naknade i druge mjere. Nadalje dužnosnik navodi da je mjeru oslobađanja od plaćanja zakupa javne površine i oslobađanja od plaćanja komunalne naknade tijekom privremene obustave rada iskoristio i Ugostiteljski obrt M Ugostiteljstvo, u vlasništvu njegove supruge te da je Gradsko vijeće Grada Belog Manastira na sjednici  održanoj 17. lipnja 2020.g. pod 3. točkom usvojilo Program dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19). Dužnosnik traži mišljenje Povjerenstva je li, kao zamjenik gradonačelnika Grada Belog Manastira, u sukobu interesa ako Grad Beli Manastir, nakon što je utvrđeno da obrt u vlasništvu dužnosnikove supruge ispunjava uvijete Programa, dodjeli bespovratna sredstava navedenom obrtu kao pomoć za očuvanje radnih mjesta (četiri zaposlene osobe) i ublažavanje posljedica epidemije.

Izvjestitelj predlaže da se donese mišljenje da Grad Beli Manastir može stupiti u poslovni odnos s ugostiteljskim obrtom M Ugostiteljstvo, u vlasništvu supruge dužnosnika ukoliko navedeni dužnosnik postupi sukladno uputama Povjerenstva, naime dužnosnik je dužan gradonačelniku te članovima Gradskog vijeća Grada Belog Manastira deklarirati okolnost da je navedeni poslovni subjekt podnio zahtjev za dodjelu sredstava u okviru Programa dodjele bespovratnih sredstava poduzetništvu i obrtništvu kao pomoć gospodarstvu na području Grada Belog Manastira u ublažavanju posljedica epidemije koronavirusa (COVID-19) te je dužan navedenu okolnost javno objaviti i na internetskim stranicama Grada Belog Manastira. Obvezan je izuzeti se od svakog, pa i posrednog, oblika sudjelovanja u provedbi postupka javnog natječaja, ukoliko bi se povodom obnašanja dužnosti zamjenika gradonačelnika Grada Belog Manastira eventualno našao u toj situaciji. Dužnosnik odnosno Grad Beli Manastir dužni su prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva, a Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-95/20, na zahtjev dužnosnika TONIA DRUŽETE, zamjenika općinskog načelnika Općine Lovran, iznosi predmet i navodi da je dužnosnik podnio zahtjev za mišljenjem u kojem** navodi da je zamjenik načelnika Općine Lovran ali da je već četiri godine i predsjednik „SRK Alba“ iz Labina što je naveo i u imovinskoj kartici. Nadalje, navodi da se “SRK Alba“ javila na natječaj Općine Lovran za sufinanciranje sportskih manifestacija preko takozvanih „Potpora manje vrijednosti“ u maksimalnom iznosu potpore od 5.000,00 kuna. Dužnosnik navodi da se ove godine „SRK Alba“ javila za dva projekta, utrku 19.9. i 23.10. Dužnosnik postavlja upit je li on kao dužnosnik u prekršaju, odnosno smije li se „SRK Alba“ javljati na takve natječaje.

Izvjestiteljica predlaže da se donese mišljenje da sukladno odredbama ZSSI-a, nema zapreke da se dužnosnik kao predsjednik „SRK Alba“ prijavi na natječaj za sufinanciranje sportskih manifestacija preko „Potpora manje vrijednosti“ u Općini Lovran. Ukazuje se dužnosniku da u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost zamjenika općinskog načelnika Općine Lovran koristio za vlastiti probitak i probitak sportskog kluba u kojem obnaša funkciju predsjednika, kao zamjenik načelnika Općine izuzme od svakog, pa i posrednog oblika sudjelovanja u provedbi postupka davanja subvencija, a posebice od donošenja odluke o odabiru kandidata te od potpisivanja ugovora s istima. Dužnosnik je, u svrhu očuvanja vlastitog integriteta i jačanja transparentnosti u obnašanju javnih dužnosti, obavezan članovima Općinskog vijeća Općine Lovran kao i članovima Povjerenstva za provedbu navedenog natječaja deklarirati da je klub „SRK Alba“, čiji je on predsjednik, podnio zahtjev. Istu okolnost dužnosnik je dužan objaviti i na službenoj internetskoj stranici Općine Lovran.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tončica Božić kao izvjestiteljica u predmetu **P-190/20, na zahtjev MLADENA IVANOVIĆA, urednika-savjetnika trgovačkog društva Novi informator d.o.o.,** iznosi predmet i navodi da je podnijet zahtjev za očitovanjem u kojempodnositelj moli pojašnjenje sljedeće dvojbe: „Člankom 12. Zakona o sprječavanju sukoba interesa propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano. Dužnosnik u jedinici lokalne samouprave osvojio je i mandat u Hrvatskom saboru. S osnove obnašanja dužnosti saborskog zastupnika dobivat će plaću. Istovremeno, dužnosnik u jedinici lokalne samouprave obnaša drugu dužnost za koju mu je dotad bila isplaćivana naknada (jer dužnost u jedinici lokalne samouprave obavlja volonterski).“

Izvjestiteljica predlaže da se donese očitovanje da dužnosnici koji obnašaju dužnost zastupnika u Hrvatskom saboru ne mogu istovremeno primati plaću ili razliku plaće za obnašanje dužnosti zastupnika u Hrvatskom saboru i naknadu za volontersko obnašanje javne dužnosti u jedinici lokalne i područne (regionalne) samouprave.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,55 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**